สังคมกองทุนรวม
สังคมกองทุนรวม ประจำวันศุกร์ที่ 28 ก.ย. 2555
28 ก.ย. 2555

สังคมกองทุนรวม ประจำวันศุกร์ที่ 28 ก.ย. 2555 
...ไม่รู้ว่าทิศทางของตลาดหุ้นในภูมิภาคที่ดัชนีขยับปิดบวกกันในวันนี้ หรือว่าปัจจัยเรื่องรายงาน CG Wealth ของประเทศที่มาช่วยฉุดดัชนีหุ้นไทยให้ปิดบวกได้ในวันนี้ด้วย หรืออาจจะเป็นทั้งสองปัจจัยผสมกัน 
...โดยรายงานการประเมินการกำกับดูแลกิจการของตลาดทุนในเอเชีย ที่จัดทำโดย Asian Corporate Governance Association และ CLSA AsiaPacific Markets ล่าสุดประจำปี ค.ศ. 2012 ประเทศไทยขยับขึ้นเป็นอันดับ 3 ถัดจากสิงคโปร์และฮ่องกง โดยมีญี่ปุ่นและมาเลเซียติดตามมาเป็นอันดับที่ 4 จากการประเมินทั้งหมด 11 ประเทศ นับว่าเป็นเรื่องน่ายินดี 
...ส่วนกรณีของ BAY ก็เป็นเรื่องของ Transaction ปกติที่ทำได้ในตลาดหุ้น และกรณี BANPU ก็เป็นเรื่องที่ยังต้องต่อสู้ในทางกฎหมายกันต่อไป 
...มาดูข่าวกองทุนออกใหม่ช่วงนี้ บลจ.ไทยพาณิชย์ ออกกองทุน FIF พร้อมกัน 2 กอง ได้แก่ กองทุนเปิดไทยพาณิชย์ คอมมอดิตี้ พลัส และกองทุนเปิดไทยพาณิชย์ออยล์ ขาย IPO ถึงวันที่ 1 ต.ค.นี้ 
...เป็น Feeder Fund ทั้งคู่ โดยกองแรกเน้นลงทุนในหน่วยลงทุนของกองทุน PIMCO Commodities PLUS Strategy Fund ซึ่งกองทุนนี้มีผลตอบแทนย้อนหลัง (สกุลเหรียญสหรัฐ) 3 เดือน อยู่ที่ 14.13% ย้อนหลัง 1 ปี อยู่ที่ลบ 8.79% และย้อนหลัง 3 ปีอยู่ที่ 8.25% 
...ส่วนกองทุนเปิดไทยพาณิชย์ออยล์ เน้นลงทุนในหน่วยลงทุนของกองทุน PowerShares DB Oil Fund ซึ่งเป็นกองทุนรวมอีทีเอฟที่จดทะเบียนซื้อขายในตลาดหุ้นนิวยอร์ก 
...ทั้งสองกองทุนมีการทำสัญญาซื้อขายล่วงหน้า เพื่อป้องกันความเสี่ยงจากอัตราแลกเปลี่ยนไม่น้อยกว่าร้อยละ 90 ของมูลค่าทรัพย์สินที่ลงทุนในต่างประเทศตลอดเวลา 
...ด้าน บลจ.เอ็มเอฟซี เปิดขายกองทุนเปิดเอ็มเอฟซี ตราสารหนี้ต่างประเทศ 6 เดือน ซีรีส์ 3 มีนโยบายลงทุนในตราสารหนี้ที่มีคุณภาพของต่างประเทศ โดยป้องกันความเสี่ยงจากอัตราแลกเปลี่ยนเต็มจำนวน คาดผลตอบแทนหลังหักค่าใช้จ่ายอยู่ที่ประมาณร้อยละ 3.2 ต่อปี กองทุนนี้เหมาะสำหรับผู้ลงทุนที่ต้องการรับผลตอบแทนที่ดีกว่าดอกเบี้ยเงินฝาก และไม่ต้องเสียภาษี โดยสามารถลงทุนได้ในระยะสั้นถึงปานกลาง และสามารถรับความเสี่ยงได้ในระดับปานกลางค่อนข้างต่ำ ขาย IPO ถึงวันที่ 4 ต.ค. 
...บลจ.กรุงศรี ปลื้มกองทาร์เก็ตฟันด์ที่สร้างผลตอบแทนได้ 8% ภายในเวลา 3 เดือนตามที่ตั้งเป้าหมาย จึงปิดกองและคืนเงินผู้ถือหน่วยพร้อมผลกำไร เริ่มวันนี้ 
...ส่วน บลจ.วรรณ ปิด IPO กอง ONEFLEXACTIVE2 ไปแล้ว เม็ดเงิน 243 ล้านบาท รอดูว่าจะ Hit Target ในกี่เดือน 
...สุดท้ายอย่าลืมไปช็อปกองทุนให้กระจาย ซื้อกอง LTF &amp; RMF ในงาน Mutual Fund Fair ที่เซ็นทรัล ปิ่นเกล้า งานมีถึงวันอาทิตย์ที่ 30 ก.ย.นี้....